ΓΡΑΠΤΗ ΕΡΩΤΗΣΗ E-0746/96 υποβολή: Carl Lang (NI) προς την Επιτροπή (26 Μαρτίου 1996)

Θέμα: Αλλαγή τόπου εγκατάστασης, κλείσιμο επιχειρήσεων

Ο όμιλος Danone, κερδοφόρος επί αρκετά χρόνια, ανήγγειλε προσφάτως ότι θα κλείσει την επιχείρηση παραγωγής του στο Seclin στη βόρεια Γαλλία που και αυτή είναι κερδοφόρα. Έτσι χάνουν θέση εργασίας 169 άτομα.

Φαίνεται ότι το κλείσιμο της επιχείρησης δεν συνδυάζεται μόνον με αλλαγή του τόπου εγκατάστασης αλλά ότι η εν λόγω επιχείρηση ζητεί κρατική ενίσχυση για να προβεί σε αυτό που η ίδια αποκαλεί «αναδιάρθρωση». Επί πλέον, ετοιμάζεται να επενδύσει 400 εκατ. φράγκων στην Νότιο Αφρική έχονατς ίσως δελεασθεί από την αναγγελία δημιουργίας ζώνης ελεύθερου εμπορίου μεταξύ της Ένωσης και της χώρας αυτής. Τέλος, η επιχείρηση αυτή είναι εγκατεστημένη σε ζώνη που εμπίπτει στον στόχο 2 του ΕΤΠΑ.

1. Επιτρέπεται, βάσει της πολιτικής ανταγωνισμού της Επιτροπής, η χορήγηση κρατικών ενισχύσεων σε υγιείς επιχειρήσεις και η δημόσια χρηματοδότηση των πολιτικών ανταγωνισμού που καταστρώνουν οι ιδιωτικές επιχειρήσεις;

2. Μπορεί να εκτιμήσει η Επιτροπή τον πραγματικό αντίκτυπο που έχουν στην απασχόληση οι επιδοτήσεις από τα Διαρθρωτικά Ταμεία στον εν λόγω τομέα δεδομένου ότι, όπως φαίνεται, δεν πληρούν τους στόχους τους για την αναχαίτιση της βιομηχανικής παρακμής και την προσέλκυση των επιχειρήσεων;

3. Αληθεύει ότι η Ευρωπαϊκή Ένωση βρίσκεται στα πρόθυρα σύναψης συμφωνίας ελεύθερου εμπορίου με την Νότιο Αφρική και κατόπιν με άλλες χώρες ή γεωγραφικές περιοχές χωρίς να έχει προηγουμένως εξετάσει τις σφαιρικές και τομεακές επιπτώσεις του εν λόγω γεγονότος στις οικονομίες των κρατών μελών και στις πολιτικές της Ένωσης;

Απάντηση του κ. Van Miert εξ ονόματος της Επιτροπής (24 Απριλίου 1996)

Η Επιτροπή εγκρίνει ενισχύσεις προς επιχειρήσεις μόνον στο πλαίσιο των παρεκκλίσεων που προβλέπονται στη συνθήκη ΕΚ. Δημοσιεύει δε συστηματικά, υπό μορφή κατευθυντήριων γραμμών, τους όρους εφαρμογής των εν λόγω παρεκκλίσεων. Συγκεκριμένα, οι ενισχύσεις προς επιχειρήσεις δεν εγκρίνονται παρά μόνον εφόσον κρίνονται αναγκαίες για την επίτευξη αναγνωρισμένων κοινοτικών στόχων, όπως η προστασία του περιβάλλοντος, η ανάπτυξη μικρών και μεσαίου μεγέθους επιχειρήσεων (ΜΜΕ) ή περιφερειακή πολιτική.

Όσον αφορά τις παρεμβάσεις των διαρθρωτικών ταμείων στις περιοχές βιομηχανικής παρακμής, η Επιτροπή διευκρινίζει ότι αφορούν κατ' ουσίαν ανεξάρτητες ΜΜΕ και όχι την αναδιάρθρωση μεγάλων ομίλων επιχειρήσεων. Ο αντίκτυπός τους στην περιοχή του Nord-Pas-de-Calais που υπάγονται στον στόχο 2 είναι σημαντική παρά τη δύσκολη οικονομική συγκυρία. Στο πλαίσιο αυτό, διαπιστώθηκε ότι μειώθηκαν οι απώλειες βιομηχανικών θέσεων απασχόλησης (*1,2% το 1994 έναντι *2,9 % κατά μέσο όρο την περίοδο 1990-1993) και ότι η απασχόληση στον τριτογενή τομέα αυξάνεται αισθητά (+3,2 % το 1994 έναντι του εθνικού μέσου όρου που ανέρχεται σε +2,6 %).

Τέλος, δεν αληθεύει ότι η Ευρωπαϊκή Ένωση βρίσκεται στα πρόθυρα σύναψης συμφωνίας ελευθέρων συναλλαγών με τη Νότιο Αφρική. Η συμφωνία επί της αρχής για την έναρξη διαπραγματεύσεων προς τον σκοπό αυτόν είναι δεδομένη, οι διαπραγματεύσεις όμως δεν έχουν αρχίσει ουσιαστικά μέχρι σήμερα. Αντίθετα, η Επιτροπή υπέβαλε στο Συμβούλιο, σύμφωνα με συμπεράσματα που εγκρίθηκαν τον Ιούνιο του 1995, μία τεκμηριωμένη ανάλυση του αντίκτυπου που θα είχε μία συμφωνία του τύπου αυτού στις κοινοτικές πολιτικές και του συμβιβάσιμου χαρακτήρα της με τους κανόνες του Παγκόσμιου Οργανισμού Εμπορίου (ΠΟΕ). Η αρχική αυτή ανάλυση θα συμπληρωθεί με τομεακές μελέτες σε βάθος, ανάλογα με την εξέλιξη των εν λόγω διαπραγματεύσεων.